《翠微峰》
清代·汪文柏

肩舆望翠微，缥缈如灵鹫。云端出一头，俯领众峰秀。

缓步从山腰，身轻一筇瘦。林峦曲折移，青紫频舒皱。

香多不辨花，韵细知鸣溜。怪石脱云胎，杰阁依山构。

心清圣感僧，晏坐松林茂。宫阙在东南，疏甍成彩绣。

壮哉九重深，宛转千门透。日丽远烟清，气澄新雨后。

可怜大道间，马寸人如豆。

作者简介：安徽休宁人，原籍浙江桐乡。康熙间，官兵马司指挥，三载归里。工诗，善画墨兰，雅秀绝俗，亦工山水小品。晚年手定诗稿《柯亭余习》，朱彝尊序之。又有《古香楼吟稿》等。